**Тэма** Агульнаўжывальныя словы і словы абмежаванага ўжытку.

Да першай групы адносяцца словы, якімі карыстаюцца ўсе носьбіты маўлення. Такія словы агульназразумелыя і апісваюцца ў разнастайных слоўніках. **Агульнаўжывальных слоў**пераважная большасць у любой мове, яны складаюць яе аснову.

Да другой групы адносяцца словы, якімі **карыстаюцца абмежавана**, у залежнасці ад:

***1)*** мясцовасці, геаграфічнай тэрыторыі (дыялектныя словы, ці дыялектызмы);

***2)*** сацыяльнай групы (жаргонныя словы, ці жарганізмы);

***3)*** сферы жыццядзейнасці чалавека (спецыяльная лексіка);

***4)*** гісторыі бытавання (устарэлыя словы і неалагізмы).

 **Дыялектныя словы**— словы, які ўжываюцца ў адной ці групе гаворак. Напрыклад, суконнікі — суконныя штаны, віляхвост — падліза, тамацька — там (на Магілёўшчыне). Значэнне такіх слоў зразумелае па большасці толькі прадстаўнікам пэўнай мясцовасці

**Жаргонныя словы**— словы, якія сустракаюцца ў маўленні людзей пэўных сацыяльных груп. Напрыклад, у студэнтаў: аўтамат — залік, зашыцца — схавацца, класна — вельмі добра.

 Да спецыяльнай лексікі адносяцца **навуковыя тэрміны**(выкарыстоўваюцца ў пэўнай галіне ведаў: электрон, індукцыя, ом — у фізіцы; каробачка, нырка, сэрца — у біялогіі), а таксама **прафесійныя словы**(ужываюцца носьбітамі пэўнай прафесіі: педагагічны савет, семінар, класна–абагульняльны кантроль — у настаўнікаў; гэблік, долата, рашпіль — у цяслярстве).

1. Выпісаць з тэксту словы, якім адпавядаюць наступныя лексічныя значэнні: а) “верхняя вопратка з аўчын”; б) “праводзіць, траціць (час)”; в) “той, які сапраўды існуе”; г) “напружваць слых, каб пачуць што-небудзь”; д) “моцны вецер розных напрамкаў з сухім снегам”.

***Вячэрнія госці***

Ясь любіў бавіць час у свайго дзядзькі, які жыў на беразе возера. Зімой, калі лютавала завіруха, дзядзька выстаўляў на акне свечку. Агеньчык прывабліваў сялян, купцоў.

Падарожныя распраналі кажухі. На стале з’яўляўся самавар. І пачынаўся расказ аб розных дзівах, сапраўдных і выдуманых здарэннях.

І не ведалі прысутныя, што да кожнага іх слова з затоеным дыханнем прыслухоўваецца з печы малы Ясь.

2. Скласці невялічкі тэкст па апорных словах на тэму “Зіма”

*Снег, гурба, вялікі, серабрыцца, вецер-кусака, халодны, шчыпаць, мароз, палазы, скрыпець, пыл, снежны, ляцець, паветра, марозны.*